ΓΡΑΠΤΗ ΕΡΩΤΗΣΗ E-3505/97 υποβολή: Giuseppe Rauti (NI) προς την Επιτροπή (10 Νοεμβρίου 1997)

Θέμα: Δουλεία-σκλαβιά για 250 εκατομμύρια παιδιών

Θα ήθελα να πληροφορηθώ εάν η Επιτροπή έχει παρακολουθήσει τις προκαταρκτικές εργασίες της Διάσκεψης που θα πραγματοποιηθεί στο Όσλο, στις 27 και 28 Οκτωβρίου 1997, όπου 40 χώρες και εκατοντάδες ανώτερα συνδικαλιστικά στελέχη καθώς και εκπρόσωποι Μη Κυβερνητικών Οργανισμών (ΜΚΟ) θα συζητήσουν τα δραματικά προβλήματα που εγείρει η ολοένα και μεγαλύτερη καταφυγή στην εργασία ανηλίκων, κυρίως στις πτωχότερες χώρες.

Θα ήθελα να πληροφορηθώ εάν έχει παρατηρήσει ότι η «εργασία» αυτή - στις πιο σκληρές και ευτελείς μορφές της - εμφανίζεται, συχνά, στην πράξη, ως μια μορφή νέας δουλείας, όπως προκύπτει από τα αποτελέσματα δύο οργανώσεων του ΟΗΕ (της UNICEF και του Διεθνούς Γραφείου Εργασίας: UIL και BIT) 7 και ότι η νέα αυτή δουλεία αφορά, τώρα πια, 250 εκατομμύρια παιδιά και, συχνά, παιδιά 9 και 10 ετών που εργάζονται (βλ. κατασκευή χαλιών στην Ινδία και το Πακιστάν) ακόμη και 16 ώρες την ημέρα για μισθούς που, κατά μέσον όρο, δεν ξεπερνούν τα 100 φράγκα το μήνα (30.000 λιρέτες περίπου!).

Θα ήθελα επίσης να πληροφορηθώ τι προθέσεις δράσης υπάρχουν για να «κινητοποιηθεί» με συγκεκριμένο τρόπο η Ευρωπαϊκή Ένωση ώστε να καταπολεμήσει μια τέτοια ντροπή.

Απάντηση του κ. Van den Broek εξ ονόματος της Επιτροπής (11 Δεκεμβρίου 1997)

Η Επιτροπή δεν παρακολούθησε τις εργασίες της διάσκεψης που διεξήχθη στο Όσλο στις 27 και 28 Οκτωβρίου 1997.

Η Ευρωπαϊκή Ένωση αποδίδει μεγάλη σημασία στην τήρηση των δικαιωμάτων των παιδιών, στην υπεράσπιση της τιμής τους και της ζωής τους.

Με δική της πρωτοβουλία κάθε χρόνο από το 1995 η Επιτροπή των Δικαιωμάτων του Ανθρώπου και η Γενική Συνέλευση των Ηνωμένων Εθνών εγκρίνουν ψήφισμα για τα δικαιώματα των παιδιών, ψήφισμα που εξετάζει τα σοβαρότερα προβλήματα τα οποία αντιμετωπίζουν τα παιδιά στον κόσμο, και ιδίως την κατάργηση της εκμετάλλευσης του παιδικού εργατικού δυναμικού.

Στο πλαίσιο της εν λόγω διάσκεψης, η προεδρία παρενέβη εξ ονόματος της Ένωσης και ζήτησε από τα κράτη που δεν έχουν ακόμα προβεί σε τέτοια ενέργεια, να υπογράψουν και να επικυρώσουν με προτεραιότητα τη σύμβαση των δικαιωμάτων των παιδιών κι έκανε έκκληση σε όλα τα κράτη να εκπληρώσουν τις υποχρεώσεις που έχουν αναλάβει. Το άρθρο 32 της εν λόγω σύμβασης, που επικυρώθηκε από περισσότερες από 190 χώρες, αναφέρει ότι «τα συμμετέχοντα κράτη αναγνωρίζουν το δικαίωμα των παιδιών να προστατεύονται κατά της οικονομικής εκμετάλλευσης και να μην υποχρεούνται να εκτελούν καμία εργασία που ενέχει κινδύνους ή που μπορεί να θέσει σε κίνδυνο την εκπαίδευσή τους ή να θίξει την σωματική, πνευματική, ηθική ή κοινωνική τους ανάπτυξη».

Από την πλευρά της, η Επιτροπή δεν παραλείπει ποτέ να θίξει αυτά τα θέματα στις επαφές που διατηρεί με τις αρχές των εν λόγω χωρών και προσπαθεί με όλα τα μέσα που διαθέτει να συμβάλλει στην κατάργηση των πρακτικών στις οποίες αναφέρεται το αξιότιμο μέλος του Κοινοβουλίου.

Αυτό το νόημα έχει ιδίως η πρόταση της Επιτροπής για την εφαρμογή ρήτρας κοινωνικών και περιβαλλοντικών κινήτρων στο πλαίσιο του καθεστώτος γενικευμένων δασμολογικών προτιμήσεων που υιοθέτησε στα τέλη Οκτωβρίου. Το σχέδιο κανονισμού του Συμβουλίου προβλέπει πράγματι την χορήγηση πρόσθετων προτιμήσεων στις χώρες στις οποίες εφαρμόζεται το εν λόγω καθεστώς και οι οποίες υπέβαλαν σχετική αίτηση και προσκόμισαν αποδεικτικά στοιχεία για το ότι υιοθετούν και εφαρμόζουν πράγματι το περιεχόμενο των διεθνών κανόνων στον τομέα της προστασίας των εργαζομένων που έχει θεσπίσει η Διεθνής Οργάνωση Εργασίας, και ιδίως η σύμβαση αριθ. 138 σχετικά με το ελάχιστο όριο ηλικίας για την έναρξη απασχόλησης.